Old Mutual: R4 mjd. se gratis versekering vir medici | Netwerk24
Deur William Horne 08 April 2020 15:34
Sowat 430 000 dokters, verpleegpersoneel en ander mediese werkers is nou geregtig op dié dekking, wat geen premies of voorvereistes het nie.
Volgens Old Mutual sal enige mediese werker wat tydens die Covid-19-pandemie om enige rede sterf, se familie geregtig wees op ’n uitbetaling van R10 000.
“Ons is deeglik bewus van die kritieke werk wat landwyd deur alle werkers wat noodsaaklike dienste lewer, gedoen word en sodoende ons land dien, versorg en beskerm tydens hierdie krisis,” sê Iain Williamson, waarnemende uitvoerende hoof van Old Mutual, Woensdag in ’n verklaring.
“Terwyl ons erken dat ons op die oomblik nie elke liewe werker wat noodsaaklike dienste verskaf gratis kan dek nie, het die onderneming nietemin besluit om R4 miljard gratis dekking te bied aan die ongeveer 430 000 geregistreerde gesondheidsorgwerkers wat volgens ons een van die groepe is wat die meeste aan die virus blootgestel is, maar steeds voortgaan om ons nasie so ywerig te dien.”
Om in aanmerking te kom vir die gratis dekking, moet medici by óf die Suid-Afrikaanse Raad op Gesondheidsberoepe (HPCSA) óf die Suid-Afrikaanse Verpleegkundige Raad (SANC) geregistreer wees.
Die dekking sal vanaf 1 April tot 31 Desember geldig wees.
Die dekking het geen uitsluitings nie en is daarop gemik om “verligting te gee aan gesinne wat in hierdie tyd moontlik die tragiese verlies aan ’n geliefde moet hanteer”.
Old Mutual het ook R5 miljoen geoormerk vir die voorsiening van beskermende toerusting soos maskers en handskoene aan medici.
“Gedurende hierdie tyd is dit belangrik vir ons om saam te werk om diegene te ondersteun wat aanhou om ons almal te ondersteun. Die gesondheidsorgwerkers wat ons beoog om te dek verteenwoordig ons kliënte, ons gesinne, ons vriende en ’n kritieke gedeelte van die algemene noodsaaklike dienste-gemeenskap. Ons is nou trots om hulle behulpsaam te wees,” sê Williamson.
Meer oor: Old Mutual | Skenking | Versekering | Gesondheidsorgwerkers | Lewensversekering